Direktiva Sveta 96/99/ES

z dne 30. decembra 1996

o spremembah Direktive 92/12/EGS o splošnem režimu za trošarinske izdelke in o skladiščenju, gibanju in nadzoru takih izdelkov

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 99,

ob upoštevanju predloga Komisije,

ob upoštevanju mnenja Evropskega parlamenta [1],

ker Ekonomsko-socialni odbor po posvetovanju o predlogu Komisije v roku, ki ga je Svet določil na podlagi člena 198 Pogodbe, ni dal mnenja; ker naj se ne upošteva dejstvo, da omenjeni odbor ni dal mnenja;

ker Direktiva 92/12/EGS [2] določa splošni režim skladiščenja, gibanja in nadzora trošarinskih izdelkov;

ker člen 26 te direktive Danski dovoljuje odstopanje pri obdavčenju s trošarino za alkoholne pijače in tobačne izdelke, ki presegajo določene količine, kadar jih na njeno ozemlje vnesejo fizične osebe, ki jih uvažajo za lastno uporabo;

ker Akt o pristopu iz leta 1994 omogoča, tudi s sklicevanjem na člen 26 Direktive 92/12/EGS, da lahko Švedska in Finska s trošarino obdavčita širši seznam alkoholnih pijač in tobačnih izdelkov pod enakimi pogoji;

ker so bila ta odstopanja dovoljena, ker bi v Evropi brez meja, kjer se trošarniske stopnje zelo razlikujejo, takojšnja popolna odprava trošarinskih omejitev povzročila nesprejemljive spremembe v trgovini in prihodkih ter izkrivljanje konkurence v zadevnih državah članicah, ki so zadevne izdelke tradicionalno obdavčevale z visokimi trošarinami, kot pomemben vir prihodkov, pa tudi zaradi zdravstvenih in socialnih razlogov;

ker so bila odstopanja odobrena do 31. decembra 1996 in so predmet mehanizma za presojo, podobnega tistemu, ki je določen v členu 281 Direktive 77/388/EGS [3];

ker bodo na dan 31. decembra 1996 minimalne stopnje trošarin, uporabljene po vsej Skupnosti nižje od stopenj, pričakovanih v času odobritve odstopanj, tako da bo njihova odprava na ta datum povzročila večje težave od predvidenih;

ker je torej primerno, da se Danski, Finski in Švedski zagotovi dodatni čas za prilagoditev, tako da se podaljša rok, določen v členu 26 Direktive 92/12/EGS;

ker določbe člena 26 pomenijo odstopanje od temeljnega načela notranjega trga, to je od pravice njenih državljanov, da blago, kupljeno za lastno uporabo, prevažajo po Skupnosti, ne da bi to povzročilo obveznost plačila novih carinskih dajatev, je treba kar najbolj omejiti njihove učinke;

ker je zato v primeru Danske in Finske primerno zagotoviti, na eni strani, postopno liberalizacijo količinskih omejitev, ki se lahko uporabijo pred njihovo dokončno ukinitvijo dne 31. decembra 2003 in, na drugi strani, iz 36 na 24 ur skrajšati dobo najkrajšega bivanja zunaj ozemlja zadevne države članice, po preteku katere lahko prebivalci izkoristijo katerokoli olajšavo;

ker se zadevne države članice glede na vse pomembne dejavnike lahko odločijo o podrobnostih procesa liberalizacije;

ker mora biti preverjanje procesa opravljeno najkasneje do 30. junija 2000;

ker je v primeru Švedske primerno, da se odobri podaljšanje sedanjih omejitev do 30. junija 2000, ob upoštevanju mehanizma za presojo, podobnega tistemu iz člena 281 Direktive 77/388/EGS;

ker člen 1(2) Uredbe Sveta (EGS) št. 3925/91 z dne 19. decembra 1991 o odpravi kontrol in formalnosti glede osebne prtljage na letih znotraj Skupnosti in osebne prtljage pri morski plovbi znotraj Skupnosti [4] določa, da njena uveljavitev ne posega v preglede, povezane s prepovedmi ali omejitvami, ki jih določijo države članice, če so v skladu s tremi Pogodbami o ustanovitvi Evropskih skupnosti; ker je v tem smislu preverjanja za uveljavitev količinskih omejitev iz člena 26 Direktive 92/12/EGS treba šteti za take kontrole in, kot take, za usklajene z zakonodajo Skupnosti,

SPREJEL TO DIREKTIVO:

Člen 1

"Člen 26

1. Brez poseganja v člen 8 lahko Danska in Finska do 31. decembra 2003 uporabljata poseben režim iz drugega in tretjega pododstavka za nekatere alkoholne pijače in tobačne izdelke, ki jih na njuno ozemlje vnesejo fizične osebe za lastno uporabo.

Od 1. januarja 1977 Danska in Finska lahko še naprej uporabljata enake količinske omejitve, kot sta jih za blago, ki se lahko vnese na njuno ozemlje brez dodatnega plačila trošarine, uporabljali na dan 31. decembra 1996. Te omejitve ti dve državi članici postopno ukinjata.

Kadar tako blago uvozijo osebe, ki prebivajo na njunem ozemlju, Danska in Finska lahko omejita dovoljeni uvoz brez plačila trošarine za osebe, ki so bile zunaj njunega ozemlja več kot 24 ur.

2. Komisija bo pred 30. junijem 2000 poročala Evropskemu parlamentu in Svetu o izvajanju določb odstavka 1.

3. Brez poseganja v člen 8 in ob upoštevanju mehanizma za presojo, podobnega tistemu iz člena 281 Direktive 77/388/EGS, Švedska od 1. januarja 1997 do 30. junija 2000 lahko še naprej uporablja enake omejitve, kot jih je na dan 31. decembra 1996 uporabljala za količino alkoholnih pijač in tobačnih izdelkov, ki jih fizične osebe za lastno uporabo lahko vnesejo na ozemlje Švedske brez dodatnega plačila trošarine.

4. Danska, Finska in Švedska lahko pobirajo trošarine in opravljajo potrebne preglede za izdelke, za katere velja ta člen."

Člen 2

1. Države članice sprejmejo zakone in druge predpise, potrebne za uskladitev s to direktivo, najkasneje do 1. januarja 1997. O tem takoj obvestijo Komisijo.

Ko države članice sprejmejo te predpise, se morajo sklicevati na to direktivo ali pa se nanjo sklicujejo ob uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.

Člen 3

Ta uredba začne veljati 1. januarja 1997.

Člen 4

Ta direktiva je naslovljena na države članice.

V Bruslju, 30. decembra 1996

Za Svet

Predsednik

S. Barrett

[1] Mnenje, dano dne 13. decembra 1996 (še ni objavljeno v Uradnem listu).

[2] UL L 76, 23.3.1992, str. 1. Direktiva, kakor je bila nazadnje spremenjena z Direktivo 94/74/ES (UL L 365, 31.12.1994, str. 46).

[3] UL L 145, 13.6.1977, str. 1. Direktiva, kakor je bila nazadnje spremenjena z Direktivo 95/7/ES (UL L 102, 9.5.1995, str. 18).

[4] UL L 374, 31.12.1991, str. 4.

--------------------------------------------------